Tragedie cumplită în comuna Șpanțov, județul Călărași, în Săptămâna Mare! O fetiță de 4 ani și bunica ei, de 59 de ani, au murit în aceeași zi. Calvarul a început când copilei i s-a făcut rău acasă, primele simptome fiind asemănătoare cu cele ale unei toxiinfecții alimentare. Micuța a intrat în stop cardiac iresuscitabil, iar medicii nu au putut face nimic pentru a-i salva viața. Bunica acesteia, care avea probleme cu inima, a murit atunci când a aflat.
Dublă tragedie în județul Călărași, în Săptămâna Mare! O fetiță de 4 ani a început să se simtă rău acasă, având simptomele unei toxiinfecții. Echipajele medicale au fost sesizate, însă când medicii au ajuns la fața locului, copila se afla în stop cardio-respirator, neputând fi resuscitată. Ambulanța a dus-o de urgență la Spitalul Județean din Călărași, unde a fost declarat decesul.
Bunica ei, de 59 de ani, era cunoscută cu probleme cardiace. Femeia a fost dusă la Spitalul Oltenița, unde a aflat cumplita veste referitoare la moartea nepoatei ei. Din cauza șocului puternic, aceasta ar fi făcut infarct și a murit. În urmă cu ceva vreme, bunica fetiței mai suferise un infarct, iar medicii îi montaseră un stent. Era sub tratament și atentă observație, însă din păcate vestea morții nepoatei ei a pus-o la pământ.
”La data de 29 aprilie a.c., în jurul orei 10:20, poliţiştii din cadrul Serviciului de Investigaţii Criminale au fost sesizaţi cu privire la faptul că o minoră şi bunica sa, de 59 de ani, au fost preluate de la domiciliu cu o ambulanţă şi transportate la două unităţi spitaliceşti diferite, unde, ulterior, au decedat.
Având în vedere gravitatea faptelor sesizate, a fost constituită o echipă operativă coordonată de un procuror din cadrul Parchetului de pe lângă Tribunalul Călăraşi, fiind întocmit un dosar penal, în care sunt efectuate cercetări, cu privire la împrejurările în care a survenit decesul.
De asemenea, la cercetarea la faţa locului au participat reprezentanţi ai Direcţiei Sanitar Veterinare Călăraşi şi ai Direcţiei de Sănătate Publică Călăraşi. În prezent, sunt efectuate cercetări cu privire la stabilirea situaţiei de fapt”, a transmis IPJ Călărași.
Oamenii din zonă le-au povestit și autorităților că familia ar fi mâncat pește de Florii. În total, zece persoane au consumat pește luat de la un magazin din localitatea respectivă. Fetița ar fi început să se simtă rău de duminică seara, însă abia luni dimineața familia a sunat la 112 după ajutor.
A fost prea târziu însă. Bunicii copilei au ajuns la spital, iar bunica a murit atunci când a aflat că nepoata ei nu mai este în viață. DSP a prelevat probe de apă, probe biologice, pentru a stabili dacă a existat ceva în mâncare sau apă care să fi provocat starea de rău a copilei.
”Când a fost cazul anunţat, a fost anunţat ca suspiciune de toxiinfecţie alimentară, dar după ce au fost culese informaţii despre tabloul clinic al fetiţei, tabloul clinic al bunicii, informaţii de la celelalte persoane care au consumat produse împreună cu bunica şi fetiţa, cel mai probabil nu toxiinfecţia alimentară a fost cauza decesului celor două persoane. Este greu de spus la fetiţă despre ce este vorba, s-ar putea să fie o intoxicaţie cu o substanţă necunoscută, iar în cazul bunicii, cel mai probabil stopul cardio-respirator s-a instalat la aflarea veştii că fetiţa a decedat”, a transmis medicul epidemiolog Camelia Truică, din cadrul Direcţiei de Sănătate Publică a judeţului Călăraşi, potrivit Observator.